Sælgætisgerðin Freyja mun hækka vöruverð sitt um 5,9 prósent á næsta ári . Hækkunin tekur gildi þann 6. janúar næstkomandi og hafa viðskiptavinir Freyju verið upplýstir um verðhækkanirnar . Þetta kemur fram í tölvupósti sem Freyja sendi viðskiptavinum sínum og Viðskiptablaðið birti í morgun . Í póstinum segir að Freyja hafi undanfarið að unnið að því að lækka allan kostnað hjá sér og hagrætt í rekstri með það að markmiði að halda vöruverði niðri . Þrátt fyrir það sé hækkunin óumflýjanleg í ljósi hækkunar á helstu kostnaðarliðum . Tekið er dæmi um að verð á kakómassa hafi hækkað um ríflega fjórðung og kakósmjör og sykur hækkað um 17 prósent . Hveiti , kornkúlur og umbúðir hafi sömuleiðis hækkað í verði . Því til viðbótar hafi vísitala neysluverðs hækkað um 2,7 prósent og launavísitala um 5,3 prósent . Þá er tekið fram að innlendir og erlendir birgjar hafi hækkað listaverð á síðastliðnu ári og að von sé á frekari hækkunum í byrjun næsta árs .